《薛城》
清代·顾大申

我登古薛城，四望长太息。此地孟尝君，鸣钟会食客。

西撼虎狼秦，陵原群失色。再相绾齐组，万家张封邑。

长铗鼓幸舍，狗盗揖左席。一朝归山丘，车骑散敌国。

春秋祀忽诸，百战荒荆棘。歌台嗥狐狸，野人烧冢域。

谁抱雍门琴，弹之万古宅。

作者简介：清江南华亭人，本名镛，字震雉，号见山。顺治九年进士，授工部主事，累擢洮岷道佥事，卒于官。留心经济，尝著《河渠论》、《图经》。后浚浏河、吴淞江，皆用其议。诗工乐府、七律，尝与王广心、施闰章等人唱和。兼善书画。有《诗原》、《堪斋诗存》。